Απόφαση του Συμβουλίου της 27ης Νοεμβρίου 2003 για την κατάργηση της απόφασης του Συμβουλίου με την οποία εξουσιοδοτείται ο γενικός γραμματέας του Συμβουλίου, όσον αφορά την ενσωμάτωση του κεκτημένου Σένγκεν στο πλαίσιο της Ευρωπαϊκής Ένωσης, να ενεργεί ως εκπρόσωπος ορισμένων κρατών μελών για τους σκοπούς της σύναψης συμβάσεων που αφορούν την εγκατάσταση και λειτουργία του εξυπηρετητή παροχής βοήθειας ("Help Desk Server") της μονάδας διαχείρισης και του δικτύου Sirene, φάση ΙΙ, και για τη διαχείριση των συμβάσεων αυτών (2003/835/ΕΚ) TO ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Ενεργώντας βάσει του άρθρου 7 του πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης (εφεξής "το πρωτόκολλο Σένγκεν") που είναι προσαρτημένο στη συνθήκη για την Ευρωπαϊκή Ένωση και τη συνθήκη για την ίδρυση της Ευρωπαϊκής Κοινότητας, Εκτιμώντας τα ακόλουθα: (1) Ο γενικός γραμματέας του Συμβουλίου είχε εξουσιοδοτηθεί με την απόφαση 1999/322/EΚ του Συμβουλίου, της 3ης Μαΐου 1999, όσον αφορά την ενσωμάτωση του κεκτημένου Σένγκεν στο πλαίσιο της Ευρωπαϊκής Ένωσης, να ενεργεί ως εκπρόσωπος ορισμένων κρατών μελών για τους σκοπούς της σύναψης συμβάσεων που αφορούν την εγκατάσταση και λειτουργία του εξυπηρετητή παροχής βοήθειας ("Help Desk Server") της μονάδας διαχείρισης και του δικτύου Sirene, φάση ΙΙ, και για τη διαχείριση των συμβάσεων αυτών(1). (2) Έληξε στις 23 Αυγούστου 2001 η συμφωνία που αναφέρεται στο άρθρο 1 παράγραφος 1 της απόφασης 1999/322/EΚ σχετικά με την παράδοση, εγκατάσταση και διαχείριση του δικτύου Sirene, φάση II, που είχε συναφθεί στις 23 Αυγούστου 1996, με την France Telecom Network Services Belgium, η οποία ονομάζεται τώρα "Global One Belgium". (3) Έχει επίσης λήξει η συμφωνία που έχει συναφθεί με τη Digital Equipment SA για τη λειτουργία και τη σύσταση ενός εξυπηρετητή παροχής βοήθειας (Help Desk Server) και που αναφέρεται στο άρθρο 1 παράγραφος 2 της απόφασης 1999/322/EΚ. (4) Δεν υπάρχουν εκκρεμή ζητήματα ή υποχρεώσεις σε σχέση με τις εν λόγω δύο συμφωνίες, (5) Eπομένως, δεν είναι πλέον αναγκαίο να εκτελεί ο γενικός γραμματέας του Συμβουλίου τα καθήκοντα που του έχουν ανατεθεί με την απόφαση 1999/322/EΚ. (6) Ως εκ τούτου, η απόφαση 1999/322/EΚ θα πρέπει να καταργηθεί, ΑΠΟΦΑΣΙΖΕΙ: Άρθρο 1 Η απόφαση 1999/322/EΚ καταργείται. Άρθρο 2 1. Η παρούσα απόφαση αρχίζει να ισχύει την ημέρα της έκδοσής της. 2. Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 27 Νοεμβρίου 2003.

[Source: multi_eurlex | Tokens: 2054]